[]

[]การจัดการ

รายงานการปฏิบัติตามหลักการกำกับดูแลกิจการที่ดี

นโยบายเกี่ยวกับการกำกับดูแลกิจการ

  ธนาคารตระหนักถึงความสำคัญของการกำกับดูแลกิจการที่ดี
  ซึ่งเป็นปัจจัยหลักในการเสริมสร้างองค์กรให้มีประสิทธิภาพ
  ธนาคารจึงมุ่งส่งเสริมให้การดำเนินกิจการของธนาคารเป็นไปตามหลักการกำกับดูแลกิจการที่ดีสอดคล้องกับหลักการธรรมาภิบาลทั่วไป
  อันจะเป็นพื้นฐานของการเจริญเติบโตที่ยั่งยืน

  ธนาคารได้จัดตั้งหน่วยงานกำกับดูแล เพื่อช่วยในการกำกับดูแลการปฏิบัติงานภายในธนาคาร
  ให้เป็นไปอย่างถูกต้องตามกฎเกณฑ์ของทางการ
  และได้วางรากฐานเกี่ยวกับนโยบายและแนวทางการกำกับดูแลกิจการ
  ตลอดจนการควบคุมและบริหารความเสี่ยงให้เหมาะสม
  ปัจจุบันธนาคารอยู่ระหว่างการจัดทำนโยบายเกี่ยวกับการกำกับดูแลกิจการตามแนวทางข้างต้น

สิทธิของผู้ถือหุ้น

  ธนาคารเคารพสิทธิของผู้ถือหุ้น และถือปฏิบัติต่อผู้ถือหุ้นทุกรายด้วยความเป็นธรรม
  ธนาคารจัดส่งหนังสือเชิญประชุมผู้ถือหุ้นล่วงหน้าไม่น้อยกว่า 7 วันก่อนวันประชุม
  และอำนวยความสะดวกในการเข้าร่วมประชุมของผู้ถือหุ้น ในการประชุมผู้ถือหุ้น
  คณะกรรมการธนาคารเปิดโอกาสให้ผู้ถือหุ้นของธนาคารสามารถใช้สิทธิในการลงมติ
  และแสดงความคิดเห็นหรือซักถามในการตัดสินใจเรื่องสำคัญต่าง ๆ นอกจากนี้
  ธนาคารยังให้ความสำคัญกับการเปิดเผยข้อมูลข่าวสารที่ถูกต้องแก่ผู้ถือหุ้น
  และมีการเปิดเผยข้อมูลข่าวสารที่มีสาระสำคัญอย่างสม่ำเสมอ

  สิทธิของผู้มีส่วนได้เสียอื่น ๆ

  ธนาคารได้ให้ความสำคัญต่อการรักษาสิทธิของผู้มีส่วนได้เสียอื่น ๆ ด้วยความเป็นธรรม เป็นต้นว่า
  ในด้านพนักงาน ธนาคารให้ความสำคัญกับการดูแลพนักงานให้ได้รับผลประโยชน์
  ตอบแทนและสวัสดิการที่เหมาะสม รวมทั้งให้ได้รับการพัฒนาทักษะ
  ความรู้ความสามารถเพื่อเพิ่มศักยภาพในการทำงานตามความเหมาะสม ในด้านภารกิจต่อสังคมนั้น
  ธนาคารตระหนักและให้ความสำคัญกับการดำเนินภารกิจเพื่อประโยชน์ของชุมชนและสังคมโดยรวม
  โดยให้ความสนับสนุนกิจกรรมต่าง ๆ ที่เกื้อกูลชุมชนและสังคมไทย ทั้งด้านการศึกษา การศาสนา
  การกีฬา การส่งเสริมศิลปวัฒนธรรมไทย และด้านสาธารณประโยชน์อื่น ๆ
  เพื่อสร้างสรรค์สังคมอย่างต่อเนื่อง

การประชุมผู้ถือหุ้น

  ในปี 2545 ธนาคารจัดให้มีการประชุมสามัญผู้ถือหุ้นในเดือนเมษายน
  โดยกรรมการของธนาคารเข้าร่วมประชุมทั้งสิ้น 14 ท่าน ซึ่งรวมถึงประธานกรรมการธนาคาร
  ประธานกรรมการบริหาร ประธานกรรมการตรวจสอบ และกรรมการผู้จัดการใหญ่

  ในการประชุมผู้ถือหุ้น
  ประธานในที่ประชุมได้เปิดโอกาสและให้เวลาแก่ผู้ถือหุ้นในการสอบถามและแสดงความเห็น
  ตลอดจนข้อเสนอแนะต่าง ๆ อย่างเต็มที่

ภาวะผู้นำและวิสัยทัศน์

  ธนาคารได้เจริญเติบโตและพัฒนาเคียงคู่เศรษฐกิจและสังคมไทยมาโดยตลอดเกือบ 60 ปี
  โดยมีปัจจัยแห่งความสำเร็จที่สำคัญคือภาวะผู้นำและวิสัยทัศน์

  คณะกรรมการธนาคารประกอบด้วยบุคคลที่มีความรู้ ทักษะและความเชี่ยวชาญที่หลากหลาย
  และมีภาวะผู้นำซึ่งเป็นที่ยอมรับ วิสัยทัศน์ของธนาคารคือ
  ความมุ่งหมายที่จะเป็นธนาคารที่ให้บริการด้านการเงินอันเป็นเลิศเพื่อตอบสนองความต้องการของลูกค้าทุกกลุ่ม
  มีความพร้อมด้วยบุคลากรที่มีคุณภาพ มีเทคโนโลยีและระบบงานที่ทันสมัย
  ตลอดจนคงไว้ซึ่งความเป็นสากลแห่งภูมิภาคเอเชีย

  คณะกรรมการธนาคาร มีหน้าที่หลักในการกำหนดวิสัยทัศน์
  นโยบายและแนวทางการประกอบธุรกิจของธนาคาร
  และกำกับดูแลการปฏิบัติการให้เป็นไปตามกฎหมาย วัตถุประสงค์
  ข้อบังคับและมติของที่ประชุมผู้ถือหุ้น

  เพื่อประโยชน์ในการติดตามและกำกับดูแลการดำเนินงานของธนาคารอย่างใกล้ชิด
  คณะกรรมการธนาคารได้จัดตั้งคณะกรรมการชุดต่าง ๆ เพื่อรับผิดชอบงานเฉพาะในแต่ละด้าน
  ดังนี้

คณะกรรมการบริหาร

  คณะกรรมการบริหาร ซึ่งประกอบด้วย
  กรรมการธนาคารที่ได้รับการแต่งตั้งให้ทำหน้าที่กรรมการบริหาร
  มีหน้าที่หลักในการปฏิบัติการตามอำนาจหน้าที่ที่ได้รับมอบหมายจากคณะกรรมการธนาคาร
  ซึ่งรวมถึงการพิจารณาอนุมัติการให้สินเชื่อ การปรับปรุงโครงสร้างหนี้
  การลงทุนในหลักทรัพย์และอสังหาริมทรัพย์ ตลอดจนการดำเนินงานต่าง ๆ ของธนาคาร
  อันเป็นการประกอบธุรกิจปกติหรือเกี่ยวเนื่องกับการประกอบธุรกิจปกติของธนาคาร นอกจากนั้น
  ยังมีหน้าที่พิจารณาเรื่องต่าง ๆ
  ซึ่งต้องได้รับการอนุมัติหรือความเห็นชอบจากคณะกรรมการธนาคารหรือที่ประชุมผู้ถือหุ้น
  ตามกฎหมายหรือข้อบังคับของธนาคาร เช่น เป้าหมาย นโยบาย แผนการดำเนินธุรกิจในด้านต่าง
  ๆ และการออกหลักทรัพย์ของธนาคาร เป็นต้น

  คณะกรรมการตรวจสอบ

  คณะกรรมการตรวจสอบ ซึ่งประกอบด้วย
  กรรมการธนาคารผู้ทรงคุณวุฒิที่มีคุณสมบัติและมีความเป็นอิสระตามหลักเกณฑ์ที่ทางการกำหนด
  มีหน้าที่หลักคือ ดูแลรายงานทางการเงินของธนาคารให้ตรงต่อความเป็นจริง
  เพียงพอและเชื่อถือได้ พิจารณา คัดเลือกและเสนอแต่งตั้งผู้สอบบัญชี
  ดูแลให้ธนาคารมีระบบการควบคุมภายในที่เหมาะสมและมีประสิทธิภาพ
  ดูแลไม่ให้เกิดความขัดแย้งทางผลประโยชน์
  ดูแลให้ธนาคารปฏิบัติตามข้อกำหนดและกฎหมายที่เกี่ยวข้อง
  พิจารณาความเหมาะสมของระบบการบริหารความเสี่ยงและมาตรการรองรับความเสี่ยงที่มีนัยสำคัญ
  และจัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปี

คณะกรรมการสรรหา

  คณะกรรมการสรรหา ซึ่งประกอบด้วย กรรมการธนาคารที่ได้รับมอบหมาย มีหน้าที่หลักคือ
  กำหนดนโยบาย หลักเกณฑ์และวิธีการสรรหากรรมการและผู้บริหารระดับสูง ตั้งแต่ระดับรอง
  ผู้จัดการใหญ่ขึ้นไป เพื่อเสนอให้คณะกรรมการธนาคารพิจารณาอนุมัติ
  คัดเลือกและเสนอชื่อบุคคลที่มีคุณสมบัติเหมาะสมเพื่อดำรงตำแหน่งกรรมการ
  กรรมการในคณะกรรมการชุดย่อยต่าง ๆ และผู้บริหารระดับสูงตั้งแต่รองผู้จัดการใหญ่ขึ้นไป
  เพื่อเสนอต่อคณะกรรมการธนาคาร ตลอดจน
  ดูแลให้คณะกรรมการธนาคารมีขนาดและองค์ประกอบที่เหมาะสมกับองค์กร
  รวมถึงมีการปรับเปลี่ยน ให้สอดคล้องกับสภาพแวดล้อมที่เปลี่ยนแปลงไป

  ความขัดแย้งทางผลประโยชน์

  ธนาคารดำเนินการป้องกันและจัดการในเรื่องที่มีความขัดแย้งทางผลประโยชน์ต่าง ๆ
  ด้วยความเป็นธรรม โดยวิธีการเปิดเผยข้อมูล หรือการเก็บรักษาความลับ
  หรือการปฏิเสธการดำเนินการ หรือวิธีการอื่นใดที่เหมาะสม ตามควรแก่กรณี

  นอกจากนี้ ธนาคารอยู่ในระหว่างการจัดทำหลักปฏิบัติในการป้องกันการล่วงรู้ข้อมูลภายใน
  และการป้องกันการใช้ข้อมูลภายในในทางมิชอบ ให้มีความรัดกุมและเหมาะสม
  โดยให้ครอบคลุมถึงหลักปฏิบัติในการสื่อสารข้อมูลระหว่างหน่วยงาน และข้อจำกัดต่าง ๆ
  สำหรับผู้ที่เกี่ยวข้องกับ ข้อมูลภายใน

  จริยธรรมธุรกิจ

  ธนาคารเชื่อมั่นว่า การมีหลักปฏิบัติเกี่ยวกับจรรยาบรรณและจริยธรรมธุรกิจ
  เป็นพื้นฐานที่สำคัญในการเสริมสร้างการมีธรรมาภิบาลหรือการกำกับดูแลกิจการที่ดี
  หลักปฏิบัติเกี่ยวกับจรรยาบรรณและจริยธรรมธุรกิจของธนาคาร
  จะเป็นการประมวลความประพฤติในทางที่ดีงามเพื่อรักษาและส่งเสริมเกียรติคุณและชื่อเสียงอันดีของธนาคาร
  ปัจจุบันธนาคารอยู่ในระหว่างการทบทวนและปรับปรุงหลักปฏิบัติเกี่ยวกับจรรยาบรรณและจริยธรรมธุรกิจเพื่อการถือปฏิบัติต่อไป

การถ่วงดุลของกรรมการที่ไม่เป็นผู้บริหาร รวมทั้งการรวม หรือแยกตำแหน่ง

  ณ สิ้นปี 2545 คณะกรรมการของธนาคารมีจำนวน 16 ท่าน ประกอบด้วยกรรมการที่เป็น
  ผู้บริหาร 7 ท่าน กรรมการที่ไม่เป็นผู้บริหาร 5 ท่าน และกรรมการอิสระ 4 ท่าน¹

  ¹
  ตามนิยามในประกาศธนาคารแห่งประเทศไทยเกี่ยวกับแนวทางปฏิบัติในเรื่องโครงสร้างคณะกรรมการเพื่อส่งเสริมธรรมาภิบาลของธนาคารพาณิชย์

ค่าตอบแทนกรรมการและผู้บริหาร

  ธนาคารมีการพิจารณาค่าตอบแทนของกรรมการและผู้บริหารให้เหมาะสมกับหน้าที่และความรับผิดชอบที่ได้รับมอบหมาย
  และตามผลการดำเนินการ โดยในปี 2545 ค่าตอบแทนของกรรมการรวม 16 ราย เป็นเงิน
  30.47 ล้านบาท (ปี 2544 รวม 15 ราย เป็นเงิน 29.12 ล้านบาท)
  และค่าตอบแทนรวมของกรรมการบริหารและผู้บริหารรวม 9 ราย เป็นเงิน 89.27 ล้านบาท (ปี
  2544 รวม 9 ราย เป็นเงิน 79.6 ล้านบาท)

การประชุมคณะกรรมการ

  คณะกรรมการธนาคารมีการประชุมอย่างสม่ำเสมอ
  โดยทั่วไปจะกำหนดให้มีการจัดประชุมเป็นประจำทุก 2 เดือน
  และอาจมีการเรียกประชุมเพิ่มเติมตามความจำเป็น ในปี 2545 มีการประชุมทั้งสิ้น 8 ครั้ง
  ในการประชุมแต่ละครั้ง
  ฝ่ายจัดการจัดข้อมูลเอกสารอ้างอิงและรายละเอียดเพื่อใช้ประกอบการพิจารณาให้แก่คณะกรรมการทุกท่าน
  และในระหว่างการประชุม
  ประธานกรรมการธนาคารให้เวลาแก่กรรมการในการพิจารณาเรื่องที่นำเสนอแต่ละวาระอย่างรอบคอบ
  รวมทั้งเปิดโอกาสให้กรรมการอภิปรายปัญหาสำคัญ
  และซักถามตลอดจนแสดงความคิดเห็นอย่างอิสระ
  เพื่อให้กรรมการธนาคารสามารถปฏิบัติหน้าที่ได้อย่างเต็มที่

คณะอนุกรรมการ

  นอกเหนือจากคณะกรรมการบริหาร
  คณะกรรมการตรวจสอบและคณะกรรมการสรรหาซึ่งคณะกรรมการธนาคารได้จัดตั้งขึ้นเพื่อประโยชน์ในการติดตาม
  และกำกับดูแลการดำเนินงานของธนาคาร ตามที่กล่าวไว้ในหัวข้อภาวะผู้นำและวิสัยทัศน์แล้ว ในปี
  2546 คณะกรรมการธนาคารจะพิจารณาแต่งตั้งคณะกรรมการชุดต่าง ๆ
  เพื่อทำหน้าที่ดูแลเฉพาะเรื่อง ได้แก่ คณะกรรมการบริหารความเสี่ยง
  และคณะกรรมการกำหนดค่าตอบแทน

  ระบบการควบคุมและการตรวจสอบภายใน

  ธนาคารได้ดำเนินมาตรการในด้านต่าง ๆ เพื่อสร้างมาตรฐานของระบบการควบคุมภายใน
  ให้เป็นที่ยอมรับโดยทั่วไป โดยกำหนดให้หน่วยงานต่าง ๆ ทำหน้าที่ดังนี้

  1. คณะกรรมการตรวจสอบ
  ทำหน้าที่ดูแลให้ธนาคารมีระบบการควบคุมที่เหมาะสมและมีประสิทธิภาพ
  ดูแลไม่ให้เกิดความขัดแย้งทางผลประโยชน์
  และกำกับให้เป็นไปตามกฎระเบียบที่ทางการกำหนดไว้

  2. สายตรวจสอบและควบคุม ทำหน้าที่ตรวจสอบระบบงาน
  ข้อมูลและการปฏิบัติงานของหน่วยงานต่าง ๆ ภายในธนาคาร
  ให้เป็นไปตามกฎระเบียบของทางการและข้อบังคับของธนาคาร

  3. หน่วยงานกำกับดูแล ทำหน้าที่กำกับดูแลการปฏิบัติงานภายในของธนาคาร
  ให้เป็นไปอย่างถูกต้องตามกฎเกณฑ์ของทางการ ตลอดจนประสานงานกับหน่วยงานต่าง ๆ
  ภายในธนาคารเพื่อให้มีการกำหนดนโยบาย ขั้นตอน และวิธีปฏิบัติที่เหมาะสม

  ในเรื่องการบริหารความเสี่ยง
  ธนาคารได้ให้ความสำคัญในเรื่องการดูแลควบคุมบริหารความเสี่ยงต่าง ๆ
  ที่อาจเกิดขึ้นกับธนาคาร โดยจัดตั้งหน่วยงานต่าง ๆ ขึ้นโดยเฉพาะ เพื่อทำหน้าที่ดังนี้

  1. คณะกรรมการบริหารสินทรัพย์และหนี้สิน
  มีหน้าที่กำหนดแนวทางการบริหารสินทรัพย์และหนี้สินของธนาคาร
  เพื่อบริหารให้ความเสี่ยงด้านตลาดอันเนื่องมาจากการเปลี่ยนแปลงของอัตราดอกเบี้ย
  อัตราแลกเปลี่ยน รวมถึงการเปลี่ยนแปลงของราคาต่าง ๆ อยู่ในระดับที่ยอมรับได้
  และมีความผันผวนน้อยที่สุด

  2. หน่วยงานกลั่นกรองสินเชื่อ มีหน้าที่กลั่นกรองสินเชื่อของกลุ่มลูกค้าธุรกิจรายใหญ่ นครหลวง
  รวมถึงควบคุมและติดตามให้การอำนวยสินเชื่อเป็นไปตามนโยบายสินเชื่อของธนาคาร

  3. หน่วยงานสอบทานสินทรัพย์เสี่ยง
  มีหน้าที่ประเมินและรายงานคุณภาพของกระบวนการบริหารความเสี่ยงด้านสินเชื่อ
  คุณภาพของสินทรัพย์
  ตลอดจนความเหมาะสมของการจัดระดับความเสี่ยงและการดำรงสำรองเผื่อหนี้สูญ ในแต่ละ
  Portfolio ของสายงานสินเชื่อ ให้เป็นไปตามนโยบายของธนาคารและกฎระเบียบของทางการ

รายงานของคณะกรรมการ

คณะกรรมการธนาคารเป็นผู้รับผิดชอบในการจัดทำรายงานการเงินของธนาคารและบริษัทย่อย
และได้มอบหมายให้คณะกรรมการตรวจสอบทำหน้าที่ดูแลให้รายงานทางการเงินของธนาคารตรงต่อความจริง
และเชื่อถือได้ตามมาตรฐานการบัญชีที่รับรองทั่วไป
ซึ่งคณะกรรมการตรวจสอบได้จัดทำรายการแสดงความเห็นไว้ในรายงานประจำปีแล้ว

  ความสัมพันธ์กับผู้ลงทุน

ธนาคารให้ความสำคัญกับการเปิดเผยสารสนเทศที่สำคัญของธนาคาร
ทั้งรายงานข้อมูลทางการเงินและข้อมูลทั่วไป โดยได้เผยแพร่ข้อมูลข่าวสารต่าง ๆ
ดังกล่าวเพื่อให้ผู้ลงทุนและผู้ที่เกี่ยวข้องได้รับทราบ ผ่านช่องทางและสื่อการเผยแพร่ข้อมูลต่าง ๆ
ได้แก่ การจัดส่งข้อมูลผู้ถือหุ้นทางไปรษณีย์ การเผยแพร่ข่าวสารผ่านสื่อต่าง ๆ
รวมทั้งสื่อการเผยแพร่ข้อมูลของตลาดหลักทรัพย์ฯ ตลอดจนเว็บไซต์ของธนาคารชื่อ
bangkokbank.com เป็นต้น อนึ่ง
ธนาคารได้ระบุถึงวิธีการและเจ้าหน้าที่ผู้รับผิดชอบที่ทำหน้าที่ติดต่อสื่อสารกับผู้ลงทุนไว้ในเว็บไซต์แล้ว

รายชื่อและประเภทของกรรมการ ดังต่อไปนี้

+----+--------------+----------+------+------+------+------+----------+
| ลำ | ชื่อ – นามสกุล  |          | กรร  | กรร  | กรร  | กรร  | กรรมกา   |
| ดับ |              |          | มการ | มการ | มการ | มการ | รผู้มีอำนาจ |
|    |              |          |      |      |      |      |          |
|    |              |          | ธน   | บ    | ตรว  | ส    | ผูกพันแ    |
|    |              |          | าคาร | ริหาร | จสอบ | รรหา | ละไม่มีข้อจ |
|    |              |          |      |      |      |      | ำกัดอำนาจ |
|    |              |          |      |      |      |      | การลงนาม |
+----+--------------+----------+------+------+------+------+----------+
| 1. | นายชาตรี      | โสภณพนิช  | /    |      |      |      | /        |
+----+--------------+----------+------+------+------+------+----------+
|    | ประธานก      |          |      |      |      |      |          |
|    | รรมการธนาคาร |          |      |      |      |      |          |
+----+--------------+----------+------+------+------+------+----------+
| 2. | นายสถาพร     | กวิตานนท์  | /    |      |      | /    |          |
+----+--------------+----------+------+------+------+------+----------+
|    | รองประธานก   |          |      |      |      |      |          |
|    | รรมการธนาคาร |          |      |      |      |      |          |
+----+--------------+----------+------+------+------+------+----------+
| 3. | นายโฆสิต      | ป        | /    | /    |      |      | /        |
|    |              | ั้นเปี่ยมรัษฎ์ |      |      |      |      |          |
+----+--------------+----------+------+------+------+------+----------+
|    | ประธาน       |          |      |      |      |      |          |
|    | กรรมการบริหาร |          |      |      |      |      |          |
+----+--------------+----------+------+------+------+------+----------+
| 4. | นายโชติ       | โภควนิช   | /    |      | /    |      |          |
+----+--------------+----------+------+------+------+------+----------+
|    | ประธานคณะกร  |          |      |      |      |      |          |
|    | รมการตรวจสอบ |          |      |      |      |      |          |
+----+--------------+----------+------+------+------+------+----------+
| 5. | นายดำรงค์     | กฤษณามระ | /    |      |      | /    |          |
+----+--------------+----------+------+------+------+------+----------+
|    | ประธานคณะ    |          |      |      |      |      |          |
|    | กรรมการสรรหา |          |      |      |      |      |          |
+----+--------------+----------+------+------+------+------+----------+
| 6. | นายวิระ       | รมยะรูป   | /    |      |      |      |          |
+----+--------------+----------+------+------+------+------+----------+
|    | กรรมกา       |          |      |      |      |      |          |
|    | รและเลขานุการ |          |      |      |      |      |          |
+----+--------------+----------+------+------+------+------+----------+
| 7. | นายปิติ        | สิทธิอำนวย | /    | /    |      |      | /        |
+----+--------------+----------+------+------+------+------+----------+
|    | รองประธาน    |          |      |      |      |      |          |
|    | กรรมการบริหาร |          |      |      |      |      |          |
+----+--------------+----------+------+------+------+------+----------+
| 8. | นายชาญ       | โสภณพนิช  | /    | /    |      |      | /        |
+----+--------------+----------+------+------+------+------+----------+
| 9. | นายชาติศิริ     | โสภณพนิช  | /    | /    |      |      | /        |
+----+--------------+----------+------+------+------+------+----------+
|    | กรรม         |          |      |      |      |      |          |
|    | การผู้จัดการใหญ่ |          |      |      |      |      |          |
+----+--------------+----------+------+------+------+------+----------+
| 1  | พลเ          | ศิริเดช    | /    |      | /    | /    |          |
| 0. | รือเอกประเจตน์ |          |      |      |      |      |          |
+----+--------------+----------+------+------+------+------+----------+
| 1  | นายคนึง       | ฦาไชย    | /    |      | /    |      |          |
| 1. |              |          |      |      |      |      |          |
+----+--------------+----------+------+------+------+------+----------+
| 1  | ดร. อมร      | จ        | /    | /    |      |      | /        |
| 2. |              | ันทรสมบูรณ์ |      |      |      |      |          |
+----+--------------+----------+------+------+------+------+----------+
| 1  | นายเดชา      | ตุลานันท์   | /    | /    |      |      | /        |
| 3. |              |          |      |      |      |      |          |
+----+--------------+----------+------+------+------+------+----------+
|    | กรรมการ      |          |      |      |      |      |          |
|    | รองผู้จัดการใหญ่ |          |      |      |      |      |          |
+----+--------------+----------+------+------+------+------+----------+
| 1  | นายธรรมนูญ    | เลากัยกุล  | /    | /    |      |      | /        |
| 4. |              |          |      |      |      |      |          |
+----+--------------+----------+------+------+------+------+----------+
|    | กรรมการ      |          |      |      |      |      |          |
|    | รองผู้จัดการใหญ่ |          |      |      |      |      |          |
+----+--------------+----------+------+------+------+------+----------+
| 1  | นายธีระ       | อภัยวงศ์   | /    | /    |      |      | /        |
| 5. |              |          |      |      |      |      |          |
+----+--------------+----------+------+------+------+------+----------+
|    | กรรมการ      |          |      |      |      |      |          |
|    | รองผู้จัดการใหญ่ |          |      |      |      |      |          |
+----+--------------+----------+------+------+------+------+----------+
| 1  | นายประสงค์    | อุทัยแสงชัย | /    | /    |      |      | /        |
| 6. |              |          |      |      |      |      |          |
+----+--------------+----------+------+------+------+------+----------+
|    | กรรมการ      |          |      |      |      |      |          |
|    | รองผู้จัดการใหญ่ |          |      |      |      |      |          |
+----+--------------+----------+------+------+------+------+----------+

  ผู้จัดการสายบัญชี : นางกุลธิดา ศิวยาธร

  ผู้จัดการฝ่ายการบัญชี : น.ส. พรรณราย ปิยะชินวรรณ

กรรมการธนาคารที่ผ่านการอบรมจากสมาคมส่งเสริมสถาบันกรรมการบริษัทไทย ได้แก่ นายดำรงค์ กฤษณามระ นายคนึง ฦาไชย ดร.อมร จันทรสมบูรณ์ นายชาติศิริ โสภณพนิช นายธีระ อภัยวงศ์ และคุณโชติ โภควนิช

คณะกรรมการและเจ้าหน้าที่บริหารของธนาคาร ไม่มีประวัติการทำผิดกฎหมายในระยะ 10
ปีที่ผ่านมา

บุคลากร

  - จำนวนพนักงานทั้งหมด และจำนวนพนักงานในสายงานหลัก ณ 31 ธันวาคม 2545

+-----------------------------------------------------+----------------+
| หน่วยงาน                                             | จำนวนพนักงาน    |
+-----------------------------------------------------+----------------+
| 1.  เจ้าหน้าที่บริหารระดับสูง                              | 7              |
|                                                     |                |
| 2.  สายประธานกรรมการบริหาร                           | 162            |
|                                                     |                |
| 3.  สายประนอมหนี้และกฎหมาย                            | 355            |
|                                                     |                |
| 4.  สายตรวจสอบและควบคุม                              | 374            |
|                                                     |                |
| 5.  ฝ่ายผู้จัดการใหญ่                                    | 267            |
|                                                     |                |
| 6.  สายบัตรเครดิต                                     | 373            |
|                                                     |                |
| 7.  สายนโยบาย                                       | 124            |
|                                                     |                |
| 8.  กิจการการเงินธนกิจ                                 | 245            |
|                                                     |                |
| 9.  กิจการธนาคารต่างประเทศ                            | 741            |
|                                                     |                |
| 10. กิจการสนับสนุนธนาคาร                               | 4,270          |
|                                                     |                |
| 11. สายบริหารความเสี่ยงด้านสินเชื่อ                        | 424            |
|                                                     |                |
| 12. กิจการธนาคารนครหลวง                              | 4,926          |
|                                                     |                |
| 13. กิจการธนาคารต่างจังหวัด                             | 6,148          |
+-----------------------------------------------------+----------------+
| จำนวนพนักงานรวมทั้งธนาคาร                              |  18,416        |
+-----------------------------------------------------+----------------+

- ผลตอบแทนที่ให้กับพนักงานในปี 2545 รวม 8,272 ล้านบาท ประกอบด้วย เงินเดือน
ค่าจ้างโบนัส กองทุนสำรองเลี้ยงชีพ ค่ารักษาพยาบาล ค่าฝึกอบรม ค่าประกันสังคม เงินสงเคราะห์
และเงินอื่น ๆ

- นโยบายในการพัฒนาพนักงาน

ธนาคารมีนโยบายที่จะพัฒนาพนักงานให้มีศักยภาพที่จะสามารถปฏิบัติงานได้อย่างมีประสิทธิภาพ
และส่งเสริมให้พนักงานมีโอกาสก้าวหน้าในสายอาชีพพร้อมกับการเจริญเติบโตขององค์กร
โดยจัดให้มีแผนการพัฒนาสายความก้าวหน้าเพื่อเพิ่มพูนศักยภาพของพนักงาน
และสอดคล้องกับเป้าหมายในอาชีพ ตลอดจนความต้องการทางธุรกิจขององค์กร
ทั้งการวางแผนพัฒนาสายอาชีพของพนักงานจะเป็นเครื่องมือหนึ่งในการจูงใจ
และดูแลรักษาพนักงานให้ปฏิบัติงานกับธนาคารตลอดไป โดยมีรูปแบบในการพัฒนาพนักงาน ดังนี้

1.  การฝึกภาคทฤษฎี (Off the Job Training) ซึ่งประกอบด้วยการฝึกอบรมภายใน
    (Inhouse Training) และการอบรมสัมมนา ดูงาน ณ สถาบันภายนอก
    ทั้งในประเทศและต่างประเทศ

2.  การฝึกภาคปฏิบัติ (On the Job Training) เพื่อให้พนักงานได้รับความรู้เชิงปฏิบัติการ
    สามารถนำมาประยุกต์และปรับปรุงใช้กับงานได้

3.  การสับเปลี่ยนหมุนเวียนงานเพื่อให้พนักงานได้เพิ่มพูนความรู้และทักษะในการทำงานที่หลากหลายและเป็นการเตรียมผู้บริหารให้มีความรู้และทักษะการทำงานหลาย
    ๆ ด้าน

4.  การพัฒนาพนักงานที่มีขีดความสามารถสูง

5.  การให้ทุนการศึกษา ระดับปริญญาโท และปริญญาเอกในสาขาวิชาที่เกี่ยวข้องกับธุรกิจธนาคาร
    โดยพิจารณาให้กับพนักงานและเจ้าหน้าที่บริหาร ตลอดจนบุคคลภายนอก
    เพื่อเป็นการเตรียมผู้มีขีดความสามารถสูงไว้รองรับงานในอนาคต